Kritisk: SV-byråd i Oslo Inga Marte Thorkildsen frykter at privat fortjeneste skal gå på bekostning av eldreomsorgen. Hun vil vite hvor mye eierne tjener.

Velferd

– Folk flest vil ikke i lengden finne seg i at skattekronene går til å berike eierne av kommersielle selskaper, mens det er store udekkede behov i blant annet eldreomsorgen. Vi gikk til valg på at hver krone som gis til velferd, skal gå til velferd, sier byråd for eldre, helse og sosiale tjenester i Oslo kommune Inga Marte Thorkildsen til Klassekampen.

Nylig sprakk nyheten om at Norlandia, ett av de kommersielle konsernene som driver private sykehjem i hovedstaden, har delt ut 102 millioner kroner i utbytte over to år. Thorkildsen ønsker seg bedre innsikt i hvor pengene havner.

– Når vi ser at de kommersielle velferdsaktørene som Norlandia Care på kort tid tar ut millioner i overskudd på eierskap og drift av velferdstjenester, bør det være åpenhet om dette. Men vi får ikke innsyn i hva som faktisk skjer. Forrige byråd var ikke opptatt av at demokratiet skulle få vite hva skattepengene faktisk går til, noe jeg mener er sterkt kritikkverdig, sier hun.

Privat omsorg: • 15 sykehjem i Oslo drives av kommersielle aktører. Norlandia driver Madserud, Oppsalhjemmet og Tåsen helsehus. Unicare driver Ammerudlunden, Fagerborghjemmet, Hovseterhjemmet, Manglerudhjemmet, Smestadhjemmet og St. Hanshaugen omsorgssenter. Unicare: • Unicare Omsorg ble stiftet av Una Aas og Tom Tiedemann. I 2013 og 2014 solgte de seg ned, og eier nå halvparten av aksjene. Resten ble overtatt av Icon Capital, og i mai i år G Square. Ifølge Fagbladet tjente de to til sammen 35 millioner kroner på de to årene.

Gransker Unicare

Det rødgrønne byrådet har som uttalt politikk at de ønsker å begrense kommersiell drift av eldreomsorgen. Det har falt enkelte aktører tungt for brystet. Unicare, som driver seks sykehjem på oppdrag for Oslo kommune, skrev tidligere i år brev til Thorkildsen der de hevdet at hun fremmet «uriktige opplysninger», blant annet om lønnsnivå og drift.

Thorkildsen, på sin side, avviser i sitt svarbrev at hun sprer usannheter.

I mai solgte majoritetseieren i Unicare, Icon Capital, ut sin eierandel til det britiske investeringsfondet G Square. I forbindelse med salget har Thorkildsen skrevet et nytt brev til Unicare, der hun ber dem «redegjøre for hva eierne som solgte seg ut realiserte i total gevinst ved salg av sine eierandeler» (se undersak). Så langt har hun ikke fått svar, og Unicare har henvist til eierne.

Bekymret for ansatte

Thorkildsen framhever at en av grunnene til hennes skepsis til å la kommersielle selskaper drive eldreomsorgen, er hensynet til de ansatte.

– Når kommersielle eiere får profitt ut av eldreomsorg, handler det først og fremst om at de tilbyr dårligere vilkår for medarbeiderne. Vi mener dette både er urettferdig og uklokt. Vi vil ha likelønn og likestilling, og da må arbeidsgiverpolitikken bygge opp om det. Vi vet også at en av de virkelig store utfordringene i eldreomsorgen handler om rekruttering av fagfolk. Det bidrar ikke til å løse problemene hvis vi tillater en utvikling med dårligere lønn og pensjoner, og større forskjeller mellom ansatte i samme sektor, sier hun.

Unicare skriver i sitt brev til Thorkildsen i april at gjennomsnittslønna for deres ansatte «ligger over de kommunalt ansatte», og at deres ansatte har en innskuddsbasert pensjonsordning med 5 og 8 prosents sparing, langt over lovfestet minimumsordning, samt at sykefraværet ved dere sykehjem er lavere enn gjennomsnittet i kommunale sykehjem.

Thorkildsen påpeker i sitt svarbrev at Unicare sammenligner deres gjennomsnittslønn med minstelønna i kommunen, at en rekke private sykehjem opererer med minstesatser i pensjonsordningene, og at det finnes kommunale sykehjem med lavere sykefravær enn Unicares sykehjem.

palh@klassekampen.no